bluuebunny/crossref_metadata_2025 huggingface dataset:
Μαστίτιδα σε προβατίνες προκαλούμενη απο Staphylococcus spp.
Authors: Βασιλείου Ναταλία
Published: September 2021

Η παρούσα διατριβή αποσκοπούσε (α) στη μελέτη της υποκλινικής μαστίτιδας σε εκτροφές προβάτων στην Ελλάδα, ειδικότερα στη διερεύνηση του ποσοστού προσβολής στις προβατίνες, στην ταυτοποίηση των αιτιολογικών παραγόντων, στη συστηματική εξέταση στελεχών σταφυλοκόκκων από περιστατικά της νόσου, στην αξιολόγηση της ανοσολογικής ανταπόκρισης στις σταφυλοκοκκικές λοιμώξεις του μαστικού αδένα και στην ανάλυση παραγόντων προδιάθεσης για την υποκλινική μαστίτιδα, (β) στη μελέτη της υποκλινικής μαστίτιδας από στελέχη σταφυλοκόκκων που σχημάτιζαν βιομεμβράνες, ειδικότερα στη διερεύνηση του ποσοστού προσβολής στις προβατίνες και στην ανάλυση παραγόντων προδιάθεσης για τη συγκεκριμένη λοίμωξη, (γ) στη μελέτη του πιθανού ρόλου των περιβαλλοντικών παραγόντων στην εκδήλωση της μαστίτιδας, ειδικότερα στην αξιολόγηση της συσχέτισης του ποσοστού προσβολής της υποκλινικής μαστίτιδας με περιβαλλοντικούς (κλιματολογικούς και τοπογραφικούς) παράγοντες και στην ταυτοποίηση περιοχών όπου υπάρχει αυξημένος κίνδυνος εκδήλωσης υποκλινικής μαστίτιδας και (δ) στην αξιολόγηση ενός εμβολίου για τη σταφυλοκοκκική μαστίτιδα στις προβατίνες, το αντιγόνο του οποίου βασιζόταν σε στέλεχος S. aureus, που σχημάτιζε βιομεμβράνη.
Η κοινωνική κατοικία στην Αθήνα
Authors: Μυωφά Νικολία-Σπυριδούλα
Published: September 2021

Η διατριβή αυτή ασχολείται με την κοινωνική κατοικία στην Αθήνα μέσα από τη μελέτη δύο γειτονιών του Δουργουτίου και του Ταύρου. Όπως θα φανεί από τη βιβλιογραφική επισκόπηση το Ελληνικό στεγαστικό μοντέλο, που εντάσσεται στο ευρύτερο Νοτιοευρωπαϊκό (με κάποιες διαφοροποιήσεις), χαρακτηρίζεται από υψηλό ποσοστό ιδιοκατοίκησης, χαμηλό ποσοστό ενοικίασης και μηδενικό κοινωνικής ενοικίασης. Στην Ελλάδα και ιδιαίτερα στη μητροπολιτική περιοχή της Αθήνας, που αποτελεί την ευρύτερη περιοχή μελέτης, τα συγκροτήματα που ανεγέρθηκαν την περίοδο του μεσοπολέμου έως το 2004 από διάφορους φορείς αλλά και το κεντρικό κράτος (Υπουργείο Πρόνοιας) -για τη στέγαση των προσφύγων, των εσωτερικών μεταναστών, των εργατοϋπαλλήλων και των κατοίκων των παλαιών συγκροτημάτων του Υπουργείου Πρόνοιας- δόθηκαν απευθείας για ιδιοκατοίκηση. Η επιλογή της ιδιοκατοίκησης έναντι της κοινωνικής ενοικίασης είχε ως αποτέλεσμα τη μετατόπιση της ευθύνης διαχείρισης των συγκροτημάτων από τον φορέα κατασκευής στον ιδιοκτήτη του διαμερίσματος. Χάθηκε, λοιπόν, μια σημαντική ευκαιρία τα συγκροτήματα αυτά να αποτελέσουν τμήμα ενός συνολικού αποθέματος κατοικιών που θα μπορούσε να χρησιμοποιηθεί και στο μέλλον, ως κοινωνική κατοικία, για τη στέγαση όσων θα αδυνατούσαν να αποκτήσουν κατοικία με δικά τους μέσα.Το Δουργούτι και ο Ταύρος αποτελούν δύο ιδιαίτερες περιοχές της Αθήνας οι οποίες εξελίχθηκαν από προσφυγικοί συνοικισμοί σε γειτονιές που οικοδομήθηκαν με συγκροτήματα κοινωνικής κατοικίας. Μέσα από τη μελέτη της κονωνικο-χωρικής εξέλιξης του Δουργουτίου και του Ταύρου στόχος της διατριβής είναι, η σύγκριση των δύο γειτονιών μεταξύ τους αλλά και με τις ευρύτερες περιοχές τους. Απώτερος στόχος είναι να διερευνηθεί κατά πόσο αυτές οι δύο γειτονιές κατάφεραν μέσα στο χρόνο να διατηρήσουν στοιχεία ιδιαιτερότητας ή αν εν τέλει αφομοιώθηκαν μέσα στον οικιστικό ιστό.
Η γένεση της μοντέρνας τέχνης (αρχές του 20ου αιώνα)
Authors: Καντάς Κωνσταντίνος
Published: September 2021

Η διδακτορική διατριβή εξέτασε τις παιδαγωγικές και εκπαιδευτικές και εφαρμογές των αισθητικών και καλλιτεχνικών αντιλήψεων της μοντέρνας τέχνης. Εξετάστηκε πως με τη χρήση εκπαιδευτικών λογισμικών τα παιδιά είναι σε θέση να δημιουργήσουν έργα που διέπονται από τις αρχές της μοντέρνας τέχνης και κατά πόσο κατά τη διάρκεια της σχολικής τους εκπαίδευσης έχουν αφομοιώσει τις αισθητικές και καλλιτεχνικές αντιλήψεις της μοντέρνας τέχνης. Το δείγμα της έρευνας αποτελούνταν από 180 παιδιά δημοτικών σχολείων από την περιοχή της Ρόδου και τα συμπεράσματα ανέδειξαν ότι η εκπαίδευση των παιδιών τα έχει εξοικειώσει γενικότερα με τα εικαστικά αλλά και με τη μοντέρνα τέχνη.
Γνώσεις φοιτητών και νέων πτυχιούχων χημείας για τη χημική σύσταση των βιομηχανικών τροφίμων, τη διατροφική αξία των βασικών συστατικών τους, καθώς και για τη σκοπιμότητα, την αναγκαιότητα και τις πιθανές δυσμενείς επιπτώσεις στην υγεία από χημικά πρόσθετα
Authors: Πιπερίδη Χριστίνα
Published: September 2021

Επιζητήθηκαν οι γνώσεις και οι απόψεις των φοιτητών σχετικά με τη χημική σύσταση των βιομηχανικών τροφίμων, τη θρεπτική τους αξία, καθώς και τον σκοπό, την αναγκαιότητα και τις πιθανές αρνητικές επιπτώσεις στην υγεία ως αποτέλεσμα της χρήσης χημικών προσθέτων σε αυτά τα τρόφιμα. Η μελέτη διεξήχθη για δύο διαδοχικά ακαδημαϊκά έτη (2014-15 και 2015-16), στο Τμήμα Χημείας του Πανεπιστημίου Ιωαννίνων, στο πλαίσιο του υποχρεωτικού εργαστηριακού μαθήματος με τίτλο «Ανάλυση και Τεχνολογία Τροφίμων». Συμμετείχαν 249 τριτοετής προπτυχιακοί φοιτητές, από τους οποίους 223 απάντησαν σε δύο προαιρετικά γραπτά ερωτηματολόγια (ποσοστό απάντησης: 89,6%). 83 από τους φοιτητές ήταν αγόρια (37,2%) και 140 ήταν κορίτσια (62,8%). Επιπλέον, η ίδια μελέτη διεξήχθη (2015-2016) με ένα μικρό δείγμα από 30 μεταπτυχιακούς φοιτητές χημείας δευτέρου έτους. Ένα υποσύνολο 110 προπτυχιακών και 15 μεταπτυχιακών φοιτητών απάντησαν σε ένα ερωτηματολόγιο για τους υδατάνθρακες, ενώ ένα άλλο υποσύνολο 113 προπτυχιακών και 15 μεταπτυχιακών φοιτητών απάντησαν σε ένα ερωτηματολόγιο για τις πρωτεΐνες και τις λιπαρές ουσίες. Τα αποτελέσματα έδειξαν ότι οι φοιτητές είχαν γενικά ικανοποιητική γνώση και γνώση των θεμάτων που εξετάσαμε. Όπως ήταν αναμενόμενο, οι μεταπτυχιακοί φοιτητές είχαν εν γένει πιο θετικές στάσεις και καλύτερες γνώσεις, αν και το μοτίβο συμπεριφοράς ήταν παρόμοιο. Δεν παρατηρήθηκαν στατιστικά σημαντικές διαφορές ανάμεσα στους επιτυχόντες και τους μη εισέτι επιτυχόντες στο μάθημα «Χημεία Τροφίμων» προπτυχιακούς φοιτητές. Η σύγκριση αγοριών και κοριτσιών έδειξε ότι τα κορίτσια διαβάζουν πιο συχνά τις ετικέτες των τροφίμων, υπερισχύουν ως προς τον αριθμό των κανόνων υγιεινής διατροφής που εφαρμόζουν, υπερτερούν στη γνώση της Μεσογειακής Διατροφικής Πυραμίδας και την εφαρμόζουν περισσότερο. Από την άλλη, τα αγόρια προτιμούν περισσότερο τα έτοιμα γεύματα, ενώ δεν προέκυψαν διαφορές μεταξύ τους ως προς τη γνώση τους περί των βασικών θρεπτικών συστατικών των τροφίμων.
Μέτρηση επιπέδων ενυδάτωσης σε δείγμα του ελληνικού πληθυσμού
Authors: Αθανασάτου Αδελαΐδα
Published: September 2021

Η ενυδάτωση αντανακλά την ισορροπία μεταξύ της πρόσληψης και της απώλειας νερού. Η πρόσληψη νερού προέρχεται κατά περίπου 20% από τη συνεισφορά των στερεών τροφίμων και κατά 80% από τη συνεισφορά των ροφημάτων και του πόσιμου νερού. Οι απώλειες νερού αποτελούνται κυρίως από τις απώλειες μέσω της απέκκρισης του νερού στα ούρα, στην αναπνευστική οδό, τα κόπρανα και τον ιδρώτα. Οι στόχοι αυτής της μελέτης ήταν: 1. Η αξιολόγηση των επιπέδων ενυδάτωσης με τη μέτρηση ουρολογικών και αιματολογικών δεικτών και η εκτίμηση της πρόσληψης νερού σε δείγμα του υγιούς ενήλικου πληθυσμού της Ελλάδας, της Ισπανίας και της Γερμανίας, 2. Η μελέτη των διακυμάνσεων των επιπέδων ενυδάτωσης κατά τη διάρκεια της ημέρας σε δείγμα του ελληνικού πληθυσμού, 3. Η ερμηνεία των επιπέδων νατρίου και καλίου στα ούρα ως δείκτης ενυδάτωσης αλλά και ως δείκτης πρόσληψης νατρίου και καλίου σε δείγμα του ελληνικού πληθυσμού, 4. Η συνεισφορά των ροφημάτων (συμπεριλαμβανομένου του πόσιμου νερού) στην πρόσληψη νερού σε δείγμα του ελληνικού πληθυσμού. Οι συμμετέχοντες κλήθηκαν να συμπληρώσουν ένα επταήμερο ημερολόγιο καταγραφής τροφίμων και ποτών. Επίσης, συνέλεγαν και κατέγραφαν το βάρος της κάθε ούρησης, την ώρα της συλλογής και αποθήκευαν ένα δείγμα τους. Η παρούσα μελέτη παραδίδει ένα ερευνητικό πρωτόκολλο που μπορεί να χρησιμοποιηθεί για την εκτίμηση των επιπέδων ενυδάτωσης, των διακυμάνσεων αυτής μέσα στην ημέρα αλλά και τη διερεύνηση των παραγόντων που την επηρεάζουν σε υγιή ενήλικο πληθυσμό. Στο δείγμα του υγιούς ενήλικου ελληνικού πληθυσμού βρέθηκε ότι το 60% των συμμετεχόντων ήταν ορθά ενυδατωμένο, ενώ το 22% ήταν υπερενυδατωμένο. Σε δείγμα του πληθυσμού της Ελλάδας, της Γερμανίας και της Ισπανίας το 60% των συμμετεχόντων βρέθηκε ορθά ενυδατωμένο. Για πρώτη φορά παρουσιάζονται δεδομένα που αφορούν στη διακύμανση των επιπέδων ενυδάτωσης κατά τη διάρκεια της ημέρας. Μια συλλογή ούρων τις πρώτες έξι ώρες από την ώρα αφύπνισης, μπορεί να απεικονίσει ικανοποιητικά τα επίπεδα ενυδάτωσης συγκριτικά με την εικοσιτετράωρη συλλογή. Επίσης, διακυμάνσεις παρατηρούνται τόσο στην πρόσληψη όσο και στην απέκκριση νατρίου και καλίου κατά τη διάρκεια της ημέρας. Τα ροφήματα συνεισφέρουν κατά 80% στη συνολική πρόσληψη νερού, με κύριο συνεισφορέα το πόσιμο νερό, όπως προκύπτει από επταήμερα ημερολόγια καταγραφής και το ερωτηματολόγιο ισοζυγίου νερού (WBQ).
Συσχέτιση της αμφιβληστροειδοπάθειας της προωρότητας με το ρυθμό αύξησης του βάρους των νεογνών και των βιομετρικών χαρακτηριστικών του οφθαλμού
Authors: Καρδαράς Δημήτριος
Published: September 2021

Στόχος: Στόχος της παρούσας διδακτορικής διατριβής είναι να αξιολογήσει τη συσχέτιση των βιομετρικών χαρακτηριστικών του οφθαλμού των πρόωρων νεογνών και του ρυθμού αύξησης βάρους με την εμφάνιση της Αμφιβληστροειδοπάθεια της Προωρότητας (ΑτΠ) .Μεθοδολογία: ‘Ολα τα πρόωρα νεογνά βάρους γέννησης <1500 γρ είτε διάρκειας κύησης <32 εβδομάδων, μεταξύ 30 και 38 εβδομάδων διορθωμένης ηλικίας κύησης, στρατολογήθηκαν στη μελέτη από τον Οκτώβριο 2013 έως τον Αύγουστο του 2015 και εξετάστηκαν κάθε 1 ή 2 εβδομάδες. Συνολικά, εκατό νεογνά ηλικίας γέννησης μεταξύ 34 και 35 εβδομάδων (30.04±2.13), και βάρους γέννησης 550 και 2060 gr (1251±317.19) συμπεριλήφθηκαν στη μελέτη. Σε κάθε εξέταση έγινε έλεγχος της ΑτΠ σύμφωνα με τις διεθνείς οδηγίες και έγινε καταγραφή της παρουσίας ή μη της πάθησης, του σταδίου και της έκτασης αυτής, καθώς και της εβδομαδιαίας θερμιδικής πρόσληψης. Η καταγραφή των βιομετρικών χαρακτηριστικών του οφθαλμού (αξονικού μήκους και κεντρικού πάχους κερατοειδούς) έγινε με βιομετρία υπερήχων Α-scan (Alcon RxP OcuScan). Παράμετροι της μελέτης αποτέλεσαν η ηλικία κύησης (GA), το βάρος γέννησης (BW), το αξονικό μήκος (AL), το κεντρικό πάχος κερατοειδούς (CCT), η αύξηση βάρους (weight gain), η σχετική αύξηση βάρους (RW), και οι εβδομαδιαίες διαφορές AL (dif_AL), CCT (dif_CCT), βάρους dif_weight που αντιστοιχούν στις διαφορές μεταξύ δυο διαδοχικών μετρήσεων. Αποτελέσματα: Dif_AL, dif_CCT and RW αποτελούν τους πιο ευαίσθητους δείκτες για τον εντοπισμό σημείων ανάπτυξης ΑτΠ. Εβδομαδιαία αύξηση αξονικού μήκους AL≤0.0095mm, εβδομαδιαία μείωσης κεντρικού πάχους κερατοειδούς CCT≤0,5μm ή εβδομαδιαία πρόσληψη βάρους weight gain ≤7% σχετίζονται με ανάπτυξη της ΑτΠ. Συμπεράσματα: Η ΑτΠ σχετίζεται με καθυστέρηση ανάπτυξη των βιομετρικών χαρακτηριστικών του οφθαλμού, καθώς πρόωρα νεογνά με ΑτΠ τείνουν να έχουν μικρότερο αξονικό μήκος και μεγαλύτερο κεντρικό κερατοειδούς σε σχέση με πρόωρα νεογνά χωρίς ΑτΠ . Η συσχέτιση του AL, CCT και της αύξησης βάρους με την ΑτΠ θα μπορούσαν να αποτελέσουν δείκτες για ανάπτυξη προγνωστικού μοντέλου ανάπτυξης της ΑτΠ.
Διερεύνηση ψυχοκοινωνικών χαρακτηριστικών ατόμων με βιωμένη τραυματική εμπειρία και διασύνδεσή τους με την πρωτοβάθμια φροντίδα υγείας και τη σχολική αγωγή
Authors: Κίττα Μαρία
Published: September 2021

Στην παρούσα εργασία διερευνήσαμε τις επιπτώσεις βιωμένου παιδικού τραύματος στην ψυχοπαθολογία, εχθρότητα και λειτουργία της οικογένειας. Για τον σκοπό αυτό 1437 υγιή ενήλικα άτομα (408 άνδρες και 1029 γυναίκες), συμπλήρωσαν τα ερωτηματολόγια Κλίμακας Ψυχοπαθολογίας (SCL-90), Επιθετικότητας και Κατεύθυνσης της Επιθετικότητας (HDHQ) και Οικογενειακού Περιβάλλοντος (FES) και ένα ερωτηματολόγιο κοινωνικο-δημογραφικών στοιχείων εμπλουτισμένο με ερώτηση αν βίωσαν ή όχι παιδικό τραύμα από Ασθένεια Γονέων, Απώλεια Γονέων, Απώλεια Αγαπημένου Προσώπου, Ενδοοικογενειακή Βία, Διαζύγιο Γονέων, Αλλαγή Περιβάλλοντος, Ασθένεια Ιδίου, Τσακωμούς με Φίλους, Πανελλήνιες, Σχολικό Εκφοβισμό. Το 61,3 % των συμμετεχόντων δήλωσε πως είχε βιώσει παιδικό τραύμα. Από την στατιστική επεξεργασία των ερωτηματολογίων διαπιστώθηκε πως οι ενήλικες που βίωσαν παιδικό τραύμα είχαν υψηλότερα επίπεδα ψυχοπαθολογίας και εχθρότητας σε σχέση με αυτούς που δε βίωσαν παιδικό τραύμα. Στην ομάδα των ενηλίκων με βιωμένο παιδικό τραύμα βρέθηκε πως:i) τα δημογραφικά χαρακτηριστικά, επηρεάζουν γενικά την ψυχοπαθολογία και εχθρότητα στην ενήλικη ζωή τους ενώ η λειτουργία της οικογένειας τους επηρεάζεται μόνον από την οικογενειακή κατάσταση και τον τόπο διαμονής και ii) η Ενδοοικογενειακή Βία οδηγεί σε ψυχολογική δυσφορία και οικογενειακή δυσλειτουργία, η Αλλαγή Περιβάλλοντος, οι Πανελλήνιες και ο Σχολικός εκφοβισμός στιγματίζουν τον ψυχισμό των ενηλίκων που τα βίωσαν στην παιδική τους ηλικία και το διαζύγιο των γονιών προκαλεί χαλάρωση των οικογενειακών σχέσεων.Τα ευρήματα αυτά προτείνεται να αξιοποιηθούν από την Πρωτοβάθμια Φροντίδα Υγείας για θωράκιση των επαγγελματιών υγείας και ενίσχυση των υπηρεσιών ψυχικής υγείας και από τη Σχολική Αγωγή με ενίσχυση της συμπεριληπτικής εκπαίδευσης και την ανάπτυξη δράσεων από το σύνολο της εκπαιδευτικής κοινότητας.
Σχεδιασμός και σύνθεση νέων αναστολέων των αμινοπεπτιδασών του ενδοπλασματικού δικτύου
Authors: Κοκκάλα Παρασκευή
Published: September 2021

Η υποοικογένεια των ωκυτοκινασών των Μ1 αμινοπεπτιδασών (ERAP1, ERAP2 και IRAP) που εντοπίζεται στο Ενδοπλασματικό Δίκτυο έχει κρίσιμο ρόλο στην παραγωγή αντιγονικών πεπτιδίων και ρυθμίζει έμμεσα τις ανθρώπινες επίκτητες ανοσολογικές αποκρίσεις. Πρόσφατη μελέτη μας έδειξε πως τα φωσφινικά ψευδοτριπεπτίδια μπορούν να αποτελέσουν ισχυρούς αναστολείς των ενζύμων αυτών. H παρούσα διατριβή είχε ως αντικείμενο: 1)Tην χρήση συνθετικών μεθοδολογιών διαφοροποίησης τελικού σταδίου για την στερεοεκλεκτική παραγωγή μεγάλης ποικιλίας φωσφινικών ψευδοτριπεπτιδίων διαφοροποιημένων στην P1΄ θέση τους, με απώτερο στόχο την εύρεση αναστολέων με βελτιωμένο προφίλ εκλεκτικότητας και in vivo δραστικότητας, μετά από μια εκτενή μελέτη SAR. Η in vitro ενζυμική αξιολόγηση των συντιθέμενων ενώσεων φανέρωσε αρκετούς ισχυρούς αναστολείς της τάξεως των nM για όλες τις ERAPs και εκλεκτικούς αναστολείς κυρίως για τις ERAP2 και IRAP. Τα αποτελέσματα αυτά είναι ενθαρρυντικά για την περαιτέρω προκλινική ανάπτυξη των αναστολέων αυτών ως ρυθμιστών των επίκτητων ανοσολογικών αποκρίσεων 2)Την ανάπτυξη μιας νέας, ήπιας μεθόδου σχηματισμού δεσμού P-C φωσφινικών ψευδοδιπεπτιδικών κορμών με στόχο την διαφοροποίηση του αμινοτελικού άκρου τους (P1 θέσης), θέσης-κλειδί για την επίτευξη εκλεκτικότητας. Ακολούθησε η αξιολόγηση της γενικότητας της μεθόδου με χρήση ποικιλίας υποστρωμάτων στις θέσεις P1 και P1΄. Eπίσης, διατυπώνεται ένα νέο πιθανό μηχανιστικό μονοπάτι της αντίδρασης, με τη βοήθεια DFT υπολογισμών, που περιλαμβάνει τον σχηματισμό ενός δραστικού κυκλικού ενδιαμέσου στην περίπτωση των Η-φωσφινικών διοξέων. Τέλος, πραγματοποιήθηκε η αξιολόγηση των τελικών φωσφινικών διπεπτιδίων έναντι των ERAPs.
Αγορά ακινήτων, σύγχρονες μορφές αστικοποίησης
Authors: Αναστασιάδης Ιωάννης
Published: September 2021

Στην παρούσα διπλωματική εργασία αναφερόμαστε στη δημιουργία ενός καινοτόμου μοντέλου εκτίμησης της ακίνητης περιουσίας με αναφορά τόσο σε εξωγενείς παράγοντες όσο και σε ενδογενείς και στην εκτίμηση των ακινήτων μέσω των ασαφών μεταβλητών. Γίνεται αναφορά στην ορολογία του Real Estate στην Ελλάδα, στην αστικοποίηση, στην Πράσινη Αξία και την ελληνική κτηματαγορά,στις μεθόδους και τα πρότυπα εκτίμησης αξίας των ακινήτων, στους παράγοντες που επηρεάζουν τις τιμές των ακινήτων,στην περίπτωση της κτηματαγοράς του Βερολίνου της Γερμανίας. Επιπλέον παρουσιαζονται περιπτώσεις ανάπλασης περιοχών τόσο στο Βερολίνο όσο και στην μητροπολιτική περιοχή της Αθήνας και η επίδραση τους στις τιμές της αγοράς ακινήτων.
Data structuring techniques for non-volatile memories
Authors: Φεύγας Αθανάσιος
Published: September 2021

Οι μη-πτητικές μνήμες έχουν συνεισφέρει σημαντικά στην εξέλιξη των συστημάτων αποθήκευσης. Oι δίσκοι στερεάς κατάστασης τεχνολογίας flash έχουν αντικαταστήσει τους παραδοσιακούς μαγνητικούς δίσκους σε μια μεγάλη γκάμα εφαρμογών, καθώς προσφέρουν υψηλές επιδόσεις, χαμηλή κατανάλωση, οικονομία χώρου και μεγάλη αντοχή σε καταπονήσεις. Μια νέα τεχνολογία μη-πτητικών μνημών με ακόμη καλύτερες ιδιότητες, η 3DXPoint, φιλοδοξεί να αποτελέσει εφαλτήριο για ακόμη μεγαλύτερες επιδόσεις. Η πρόοδος που έχει συντελεστεί τα τελευταία χρόνια στα συστήματα αποθήκευσης έχει επηρεάσει σημαντικά την ευρετηρίαση δεδομένων. Οι δείκτες είναι ειδικές δομές δεδομένων που αποσκοπούν στο να παρέχουν γρήγορη πρόσβαση σε μεγάλες συλλογές δεδομένων και έχουν μελετηθεί εκτενώς για την περίπτωση που ένας μαγνητικός δίσκος χρησιμοποιείται ως αποθηκευτικό μέσο. Ωστόσο, η απευθείας χρήση δομών που έχουν σχεδιαστεί για τους μαγνητικούς δίσκους σε συστήματα αποθήκευσης που χρησιμοποιούν μη πτητικές μνήμες δεν παρέχει ικανοποιητικά αποτελέσματα. Οι δίσκοι στερεάς κατάστασης συγκεντρώνουν ένα αριθμό από ιδιαιτερότητες, που μπορεί να οδηγήσουν σε χαμηλή απόδοση. Συνοπτικά, οι ταχύτητες ανάγνωσης, εγγραφής, διαγραφής δεδομένων διαφέρουν, η εγγραφή νέων δεδομένων απαιτεί την πρότερη διαγραφή τυχόν υπαρχόντων, ενώ μεγάλος αριθμός εργασιών εγγραφής/διαγραφής προκαλεί φθορά της μνήμης. Από την άλλη, η αποδοτική εκμετάλλευση του εσωτερικού παραλληλισμού που διαθέτουν οι δίσκοι στερεάς κατάστασης είναι άρρηκτα συνδεδεμένη με υψηλές αποδόσεις. Στα πλαίσια αυτής της διατριβής μελετήσαμε εκτενώς την βιβλιογραφία και παρουσιάσαμε μια κριτική καταγραφή των σημαντικότερων δομών ευρετηρίασης μονοδιάστατων και πολυδιάστατων δεδομένων που έχουν αναπτυχθεί για τους δίσκους στερεάς κατάστασης. Σχεδιάσαμε και αναπτύξαμε τα GFFM και LB-Grid, δύο δομές ευρετηρίασης χωρικών δεδομένων που στηρίζονται στο Grid File. Το GFFM αξιοποιεί μαζικές εγγραφές και αναγνώσεις, ενώ το LB-Grid χρησιμοποιεί μια τεχνική logging για να μειώσει των αριθμό των τυχαίων εγγραφών. Ταυτόχρονα, αναπτύξαμε αλγορίθμους ερωτημάτων που εκμεταλλεύονται τα χαρακτηριστικά των δίσκων στερεάς κατάστασης. Συμμετείχαμε στην σχεδίαση τεχνικών μαζικού χτισίματος, μαζικής εισαγωγής νέων δεδομένων και μαζικής επεξεργασίας ερωτημάτων για το XBR+-tree. Μελετήσαμε το πρόβλημα της ευρετηρίασης χωρικών δεδομένων σε υβριδικά συστήματα αποθήκευσης που αποτελούνται από δίσκους στερεάς κατάστασης τεχνολογίας flash και 3DXPoint. Αναπτύξαμε το H-Grid και το sHR-tree, δύο υβριδικούς δείκτες, που εκμεταλλεύονται τις ιδιότητες των δύο τεχνολογιών μη-πτητικών μνημών. Τέλος, με βάση τις πιο πρόσφατες εξελίξεις στις τεχνολογίες των μη πτητικών μνημών και των δίσκων στερεάς κατάστασης αναδείξαμε νέες ερευνητικές ευκαιρίες στο χώρο της ευρετηρίασης δεδομένων.
Η κοινωνική συμμετοχή των μαθητών με μαθησιακές δυσκολίες στη γενική εκπαίδευση
Authors: Αρώνη Αικατερίνη
Published: September 2021

Σύμφωνα με πρόσφατες κοινωνιομετρικές έρευνες, οι μαθητές με ειδικές εκπαιδευτικές ανάγκες (ΕΕΑ) που φοιτούν σε γενικά σχολεία είναι λιγότερο αποδεκτοί και απορρίπτονται συχνότερα από τους συμμαθητές τους, έχουν χαμηλότερη δημοτικότητα και λιγότερες φιλίες, και γενικά βιώνουν περισσότερες κοινωνικές δυσκολίες συγκρινόμενοι με τους συμμαθητές τυπικής ανάπτυξης. Σε αντίθεση με τις περισσότερες έρευνες, οι οποίες περιλαμβάνουν ποσοτικές μετρήσεις σε ένα χρονικό σημείο, η παρούσα έρευνα εξετάζει μια σειρά από κοινωνικούς δείκτες κατά τη διάρκεια μίας περιόδου 3 ετών και συνδυάζει τα ποσοτικά αυτά δεδομένα με ποιοτικά. Η αρχική συλλογή δεδομένων πραγματοποιήθηκε το ακαδημαϊκό έτος 2013-2014 και περιλάμβανε την εφαρμογή μίας κοινωνιομετρικής τεχνικής σε δείγμα 34 μαθητών με Μαθησιακές Δυσκολίες (ΜΔ) και στους 293 τυπικής ανάπτυξης συμμαθητές τους, οι οποίοι φοιτούσαν στην Δ΄, Ε΄ και ΣΤ΄ τάξη επτά γενικών δημοτικών σχολείων. Επιπρόσθετα, μετρήθηκαν η κοινωνική αυτο-αντίληψη και η ποιότητα των καλύτερων φιλικών σχέσεων όλων των συμμετεχόντων μαθητών. Η δεύτερη αξιολόγηση διενεργήθηκε κατά το ακαδημαϊκό έτος 2016-2017 και περιλάμβανε τον εντοπισμό του μεγαλύτερου μέρους των ίδιων μαθητών με ΜΔ στη δευτεροβάθμια εκπαίδευση και την εφαρμογή του ίδιου ερευνητικού σχεδιασμού με την προσθήκη της διερεύνησης των αντιλήψεων των μαθητών για τις κοινωνικο-συναισθηματικές τους δεξιότητες. Η ποιοτική φάση της έρευνας περιλάμβανε τη διενέργεια συνεντεύξεων σε 20 μαθητές με ΜΔ και 20 τυπικά αναπτυσσόμενους συνομηλίκους τους προκειμένου να αποσαφηνιστούν οι αντιλήψεις τους αναφορικά με την ποιότητα της καλύτερης φιλίας τους και το αίσθημα του ανήκειν στο σχολείο. Σε συμφωνία με προηγούμενες μελέτες, οι μαθητές με ΜΔ βρέθηκαν και στις δύο ποσοτικές αξιολογήσεις να είναι περισσότερο απομονωμένοι και λιγότερο αποδεκτοί στο κοινωνικό δίκτυο της τάξης τους. Ωστόσο, οι μαθητές με ΜΔ δε διέφεραν από τους συμμαθητές τους όσον αφορά στην κοινωνική αυτο-αντίληψη και την ποιότητα της καλύτερης φιλίας τους. Όλοι οι παραπάνω δείκτες παρέμειναν σταθεροί στο χρόνο όπως φάνηκε από τη δεύτερη αξιολόγηση τρία σχολικά έτη αργότερα. Στην δεύτερη αυτή μέτρηση, βρέθηκε ότι η αντιλαμβανόμενη ποιότητα της καλύτερης φιλίας σχετίζεται με τις κοινωνικο-συναισθηματικές δεξιότητες των συμμετεχόντων μαθητών με ΜΔ. Η ανάλυση των ποιοτικών δεδομένων ανέδειξε κάποιες διαφορές ανάμεσα στους μαθητές με και χωρίς ΜΔ αναφορικά με τις αντιλήψεις τους για την ποιότητα της καλύτερης φιλίας τους, ενώ βρέθηκε ότι όλοι οι συμμετέχοντες αισθάνονται μέλη της σχολικής τους κοινότητας. Τα αποτελέσματα της έρευνας αναδεικνύουν τη σημασία της ποιότητας φιλίας για την ψυχο-κοινωνική ανάπτυξη των μαθητών και υπογραμμίζουν την ανάγκη εφαρμογής παρεμβάσεων κοινωνικής ενδυνάμωσης στο σχολικό πλαίσιο.
Ιστοχημικός και ανοσοϊστοχημικός έλεγχος των επιπτώσεων της χοριοαμνιονίτιδας στο ανθρώπινο νεφρικό παρέγχυμα κατά τη διάρκεια της εμβρυϊκής ανάπτυξης
Authors: Σταντσίδου Αναστασία
Published: September 2021

Η μελέτη της πορείας της προγεννητικής ανάπτυξης αποτέλεσε και αποτελεί σημαντικό πεδίο έρευνας της επιστημονικής κοινότητας. Η προγεννητική ανάπτυξη ξεκινά από τη γονιμοποίηση και συνεχίζει στην εμβρυϊκή ανάπτυξη μέχρι τη γέννηση. Ένα από τα στάδια της εμβρυϊκής ανάπτυξης περιλαμβάνει τη νεφρογέννεση δηλαδή το σχηματισμό πλήρων δομικά και λειτουργικών νεφρών. Η χοριοαμνιονίτιδα συνιστά μία από τις πιο σοβαρές επιπλοκές κατά τη διάρκεια της κύησης, όπου γίνεται αισθητή στους εμβρυϊκούς υμένες, το χόριο και το άμνιο. Αποτελεί μία οξεία φλεγμονή των εμβρυικών μεμβρανών λόγω της ύπαρξης πολυμικροβιακής λοίμωξης και οδηγεί συχνά σε πρόωρη ρήξης των μεμβρανών. H χοριοαμνιονίτιδα μπορεί να επιδράσει σε μια μεγάλη ποικιλία οργανικών συστημάτων στο έμβρυο, συμπεριλαμβανομένης της καρδιάς, των πνευμόνων, του εγκεφάλου, του αμφιβληστροειδούς χιτώνα και των νεφρών. Αποτελεί αντικείμενο μελέτης η επίδραση της ενδομήτριας φλεγμονής στην νεφρική ανάπτυξη και λειτουργία. Σ’ αυτή την κατεύθυνση θα διερευνηθεί η επίδραση της χοριοαμνιονίτιδας στην μείωση του αριθμού των νεφρώνων και των νεφρικών σπειραμάτων που σχηματίζονται στο νεφρό. ΥΛΙΚΟ & ΜΕΘΟΔΟΣ: Στην παρούσα εργαστηριακή μελέτη χρησιμοποιήθηκαν 19 δείγματα από εμβρυϊκούς νεφρούς που εμφάνιζαν χοριοαμνιονίτιδα και 19 δείγματα εμβρυϊκών νεφρών χωρίς αλλοιώσεις ως φυσιολογικοί μάρτυρες (ομάδα ελέγχου). Για την παρατηρησή τους χρησιμοποιήθηκε χρώση αιματοξυλίνης - ηωσίνης. Τα δείγματα αφέθησαν να στεγνώσουν και παρατηρήθηκαν σε μικροσκόπιο το οποίο διέθετε κάμερα με σκοπό τη λήψη φωτογραφιών για την περαιτέρω ανάλυση και καταγραφή των αποτελεσμάτων. ΑΠΟΤΕΛΕΣΜΑΤΑ: Τα αποτελέσματα της ιστοχημικής ανάλυσης, σε συνδυασμό με τη στατιστική επεξεργασία και εκτίμηση των αποτελεσμάτων ανέδειξε στατιστικώς σημαντική μείωση του αριθμού των νεφρικών σπειραμάτων (~10%) στην ομάδα των ιστολογικών δειγμάτων με αλλοιώσεις οξείας χοριοαμνιονίτιδα, συγκριτικά με τον αντίστοιχο αριθμό νεφρικών σπειραμάτων, της ομάδας ελέγχου. ΣΥΜΠΕΡΑΣΜΑΤΑ: Συμπερασματικά, σύμφωνα με τα αποτελέσματά μας, η χοριοαμνιονίτιδα φαίνεται να επιδρά στη μείωση των νεφρικών σπειραμάτων κατά την ανάπτυξη των νεφρών στο έμβρυο. Τα αποτελέσματα αυτά θέτουν το έναυσμα για περαιτέρω μελέτες σε μεγαλύτερο αριθμό περιστατικών με αλλοιώσεις οξείας χοριοαμνιονίτιδας, ώστε να οδηγηθούμε σε ασφαλή συμπεράσματα για την συσχέτιση της συγκεκριμένης παθολογικής οντότητας στη μείωση των νεφρικών σπειραμάτων κατά την διάρκεια της εμβρυϊκής ανάπτυξης, δεδομένου, ότι η πτωτική αυτή τάση ενδέχεται να επηρεάζει όχι μόνο τη νεφρική ανάπτυξη, αλλά και τη γενικότερη νεφρική λειτουργία του ατόμου μετά την γέννηση.
Η επίδραση του εμβολισμού ινομυωμάτων μήτρας στην ωοθηκική λειτουργία σε προεμμηνοπαυσιακές γυναίκες
Authors: Γύρογλου Σελμά
Published: September 2021

Διερεύνηση της επίδρασης του εμβολισμού των ινομυωμάτων(ΕΜΑ) και αδενομύωσης στην ωοθηκική λειτουργία σε προεμμηνοπαυσιακές γυναίκες.ΜΕΘΟΔΟΙ: Σε αυτή τη μελέτη προσλήφθηκαν διακόσιες εξήντα πέντε προεμμηνοπαυσιακές γυναίκες, ηλικίας 38-50 ετών, που υποβλήθηκαν σε ΕΜΑ για συμπτωματικά ινομυώματα μήτρας και αδενομύωση με κλινική συμπτωματολογία , στις οποίες απέτυχε προηγούμενη χορηγηθείσα φαρμακευτική αγωγή και επιθυμούσαν να αποφύγουν την χειρουργική επέμβαση. Η ορμονική δραστηριότητα των ωοθηκών αξιολογήθηκε με μετρήσεις των ορμονικών επιπέδων AMH και FSH, LH TSH, FT4, Ε, PROG, PROL, TESTOST, DHEAS,1, 3 μήνες, 6 μήνες και 12 μήνες μετά τα ΕΜΑ.ΑΠΟΤΕΛΕΣΜΑΤΑ: Δεν παρατηρήθηκε σημαντική στατιστική μείωση στα επίπεδα των ακόλουθων ορμονών FSH, LH AMH, TSH, FT4, Ε, PROG, PROL, TESTOST, DHEAS 12 μήνες μετά από ΕΜΑ. Αναφορικά με ΑΜΗ η διαπιστωθείσα αλλαγή των ορμονικών επιπέδων σχετίζονταν μόνο με την βιολογική ηλικία 45 έτη των γυναικών ΣΥΜΠΕΡΑΣΜΑ: Σύμφωνα με τα αποτελέσματα της μελέτης μπορεί να επιβεβαιωθεί φυσιολογικός εμμηνορυσιακός κύκλος ένα χρόνο μετά από ΕΜΑ και θα πρέπει να θεωρείται η θεραπεία ΕΜΑ ως μία ενναλακτική θεραπεία για αντιμετώπιση ινομυωμάτων και αδενομύωσης
Towards the development of novel self-sensing and self-healing methodologies in polymer matrix composites
Authors: Μπέκας Δημήτριος
Published: September 2021

Fibre reinforced polymer (FRP) composites are becoming excellent candidates to address significant weight reductions in several industrial sectors such as the aerospace, automotive, naval and renewable energy. The Achilles' heel of advanced FRP composites centers around the poor interlaminar fracture toughness that may lead to undetected damage within the microstructure deteriorating the mechanical performance. The purpose of the present work unfolds in two axes, (i) to develop a novel Non- Destructive Evaluation technique based on Impedance Spectroscopy for the damage assessment of nanomodified FRP composites. This study aims to providing an insight in the damage mechanisms that occur in FRPs during their active lifetime under different loading scenarios (mechanical or environmental loading), (ii) to develop and employ three “tailor-on-demand” self-healing strategies to counterbalance the aforementioned damage mechanisms and restore specific functionalities in the composite. The healing performance of all the adopted self-healing concepts showed remarkable results both at polymer and composite level.
Μοριακοί δείκτες στον καρκίνο του λάρυγγα
Authors: Καραμαγκιόλας Σωτήριος
Published: September 2021

Το ακανθοκυτταρικό καρκίνωμα του λάρυγγα, ένας κοινός τύπος του καρκίνου κεφαλής και τραχήλου, σχετίζεται με υψηλά ποσοστά μετάστασης και υποτροπής. Σε αυτή τη μελέτη, ερευνήσαμε την πιθανή συνδυαστική προγνωστική αξία της NOTCH1, της Vimentin (VIM) και της πρωτεΐνης (MTA1) στο ακανθοκυτταρικό καρκίνο του λάρυγγα, χρησιμοποιώντας ανοσοϊστοχημεία.Υλικά και μέθοδοι: Αξιολογήθηκαν ανοσοϊστοχημικά δείγματα ιστών από 69 ασθενείς με ακανθοκυτταρικό καρκίνο του λάρυγγα ως προς την πρωτεϊνική έκφραση των NOTCH1, VIM και MTA1. Στη συνέχεια, πραγματοποιήθηκε βιοστατική ανάλυση, προκειμένου να αξιολογηθεί η προγνωστική αξία της έκφρασης καθεμιάς από αυτές τις πρωτεΐνες.Αποτελέσματα: Η έκφραση του NOTCH1 δεν ήταν σημαντικός προγνωστικός παράγοντας στον καρκίνο, όπως φαίνεται στην ανάλυση επιβίωσης Kaplan-Meier. Αντίθετα, τόσο η VIM όσο και η MTA1 φαίνεται να έχουν σημαντική προγνωστική αξία, ανεξάρτητα από τη σταδιοποίηση του TNM και την ιστολογική διαβάθμιση του όγκου. Στην πραγματικότητα, θετική έκφραση της VIM προβλέπει υποτροπή των ασθενών και μείωση της συνολικής επιβίωσης των ασθενών, σε αντίθεση με την MTA1, η θετική έκφραση της οποίας προβλέπει υψηλότερα ποσοστά επιβίωσης χωρίς νόσο (DFS) και ολικής επιβίωσης (OS) στον ακανθοκυτταρικό καρκίνο του λάρυγγα.Συμπεράσματα: Τα VIM και MTA1 αποτελούν δυνητικούς μοριακούς βιοδείκτες στο ακανθοκυτταρικό καρκίνο του λάρυγγα και θα μπορούσαν να ενσωματωθούν σε ένα πολυπαραμετρικό προγνωστικό μοντέλο. Αναμφισβήτητα, η προγνωστική τους αξία χρειάζεται περαιτέρω επικύρωση σε μεγαλύτερες ομάδες ασθενών με ακανθοκυτταρικό καρκίνο του λάρυγγα .
The effects of geophysical anomalies on the biosphere
Authors: Γιαννουλοπούλου Λυδία
Published: September 2021

Η υπόθεση αυτής της έρευνας είναι ότι οι γεωφυσικές ανωμαλίες έχουν βιολογικά αποτελέσματα και συνδέονται με την αρχαία αρχιτεκτονική μνημείων μέσω της διαδικασίας της όρμησης. Η επίδραση της θέσης και των γεωφυσικών ιδιοτήτων της στην βιολογία ήταν γνωστή από τη αρχαιότητα. Αυτή η εργασία επιχειρεί να προσδιορίσει γεωφυσικές ανωμαλίες και να αναλύσει τις διάφορες παραμέτρους που τις συνθέτουν. Επιπλέον, αναλύονται οι μηχανισμοί μέσω των οποίων αλληλεπιδρούν αυτές οι ανωμαλίες με την ανθρώπινη βιολογία, τη χλωρίδα και την πανίδα. Η επίδραση της έντασης μαζί με την έκθεση στο χρόνο λαμβάνεται υπόψη σχετικά με τις αντιφατικές επιδράσεις των διαφόρων παραμέτρων των γεωφυσικών ανωμαλιών - ορμονίας. Τέλος, εξετάζονται οι γεωφυσικές ιδιότητες της τοποθεσίας των διαφόρων αρχαίων μνημείων σε όλο τον κόσμο, όσον αφορά την πιθανή συσχέτιση με το φαινόμενο της όρμησης. Τα αποτελέσματα καταλήγουν στο συμπέρασμα ότι υπάρχει συνδυασμένη επίδραση της θέσης και της αρχιτεκτονικής των αρχαίων μνημείων στην ανθρώπινη βιολογία και φυτά και γίνεται μια προσπάθεια να υποδειχθεί η πιθανή λειτουργία αυτών των μνημείων.
Αριστοτέλους, Μετεωρολογικά IV
Authors: Ζήκου Θεοδώρα
Published: September 2021

Η συγκεκριμένη διδακτορική διατριβή στοχεύει στη σύνθεση ενός πλήρους ερμηνευτικού υπομνήματος της αριστοτελικής πραγματείας Μετεωρολογικὰ IV. Το φιλοσοφικό αυτό έργο χαρακτηρίζεται «αριστοτελική χημική πραγματεία» και ‒παρά τον τίτλο του‒ δεν αναφέρεται καθόλου στα μετεωρολογικά φαινόμενα. Αντικείμενό του είναι η μελέτη του σχηματισμού των ὁμοιομερῶν σωμάτων και των ιδιοτήτων τους. Ὁμοιομερῆ ορίζονται τα σώματα που χαρακτηρίζονται από ομοιογένεια και, φαινομενικά τουλάχιστον, αποτελούνται μόνο από ένα υλικό. Ο σχηματισμός τους πραγματώνεται ύστερα από τον αμοιβαίο μετασχηματισμό των τεσσάρων στοιχεῖων, κυρίως της γης και του νερού. Tα τέσσερα στοιχεῖα μετασχηματίζονται αμοιβαία, ύστερα από την επίδραση των δύο ζευγών ποιοτήτων/δυνάμεων που καθορίζουν τη δημιουργία των φυσικών σωμάτων: είναι το ενεργητικό ζεύγος (θερμόν‒ψυχρόν) και το παθητικό ζεύγος (ξηρόν‒ὑγρόν). Η διδακτορική διατριβή περιλαμβάνει μια εκτενή εισαγωγή, στο πλαίσιο της οποίας τίθενται υπό πραγμάτευση τα εξής ζητήματα: το ζήτημα της γνησιότητας των Μετεωρολογικῶν IV και της τοποθέτησής τους στο αριστοτελικό corpus, μια απόπειρα χρονολόγησής τους, η σχέση τους με άλλες αριστοτελικές πραγματείες και η εκτενής παρουσίαση της αριστοτελικής φυσικής θεωρίας που εντοπίζεται σε αυτά. Ιδιαίτερη μνεία δίνεται στο ζήτημα των πόρων και της ύπαρξης της αριστοτελικής τελεολογίας στο έργο. Στο εκτενές ερμηνευτικό υπόμνημα σχολάζεται το κείμενο λέξη προς λέξη· στο πλαίσιο αυτό, αναφέρονται και ερμηνεύονται παράλληλα χωρία ενώ δίνεται και μια αναλυτική εικόνα των θέσεων του φιλοσόφου που απαντούν στην υπό μελέτη πραγματεία. Η μετάφραση του κειμένου αποδίδει και παράλληλα ερμηνεύει, πιστή στο πρωτότυπο, τα φιλοσοφικά νοήματα του έργου.
Η εμπιστοσύνη ως παράγοντας επιτυχίας των διεθνών στρατηγικών συμμαχιών
Authors: Σκλαβούνος Νικόλαος
Published: September 2021

Ο σκοπός της παρούσας διδακτορικής διατριβής είναι να μελετήσει εμπειρικά τους πλέον κρίσιμους προγενέστερους παράγοντες για τη δημιουργία και την ενίσχυση της εμπιστοσύνης μεταξύ των εταίρων σε Διεθνείς Στρατηγικές Συμμαχίες (ΔΣΣ) ελληνικών επιχειρήσεων και να εξετάσει την επίδραση του βαθμού εμπιστοσύνης του ξένου εταίρου προς τον τοπικό εταίρο στην επίδοση των ΔΣΣ. Η παρούσα διατριβή ενσωματώνει στοιχεία από τη θεωρία της κοινωνικής ανταλλαγής (ΘΚΑ) και τη θεωρία του κόστους συναλλαγών (ΘΚΣ). Η μελέτη της υπάρχουσας διεθνούς βιβλιογραφίας έχει αναδείξει ως σημαντικότερους παράγοντες τους ακόλουθους πέντε, οι οποίοι εξετάζονται ενδελεχώς: α) την εύρεση τοπικού εταίρου με ευνοϊκή φήμη, β) την προηγούμενη συνεργασία με τον τοπικό εταίρο, γ) την ποιότητα επικοινωνίας με τον τοπικό εταίρο, δ) τον αντιληπτό κίνδυνο καιροσκοπικής συμπεριφοράς του τοπικού εταίρου από τον ξένο εταίρο και ε) την καθιέρωση επίσημου μηχανισμού ελέγχου της τήρησης των όρων της συμμαχίας. Επιπρόσθετα, διερευνάται η επίδραση του βαθμού εμπιστοσύνης του ξένου εταίρου προς τον τοπικό εταίρο στην επίδοση των ΔΣΣ με την εφαρμογή ενός πρωτότυπου εργαλείου μέτρησης με ποσοτικά και ποιοτικά κριτήρια, καθώς και ο μετριαστικός ρόλος της περιβαλλοντικής εχθρότητας στην επίδραση της εμπιστοσύνης στην επίδοση των ΔΣΣ. Το προτεινόμενο θεωρητικό μοντέλο ελέγχεται μέσω ποσοτικής έρευνας με χρήση ερωτηματολογίου μεταξύ ΔΣΣ που λειτουργούν στην περιοχή της Νοτιοανατολικής Ευρώπης. Η ανάλυση των αποτελεσμάτων και ο έλεγχος των ερευνητικών υποθέσεων της διατριβής γίνεται με τη χρήση α) της τεχνικής της γραμμικής παλινδρόμησης με τη μέθοδο των Ελαχίστων Τετραγώνων (OLS) και της παλινδρόμησης σε δύο στάδια (2SLS), και β) με την τεχνική της ανάλυσης μονοπατιού με τη χρήση μοντέλου δομικών εξισώσεων (SEM). Τα αποτελέσματα υπογραμμίζουν την αξία του συνδυασμού παραγόντων που προέρχονται τόσο από τη ΘΚΑ όσο και από τη ΘΚΣ και συμβάλλουν στην καλύτερη κατανόηση του πόσο σημαντικοί είναι οι συγκεκριμένοι προγενέστεροι παράγοντες της εμπιστοσύνης, καθώς και του ρόλου της εμπιστοσύνης στην επίτευξη ανώτερης επίδοσης των ΔΣΣ στο γεωγραφικό πλαίσιο της Νοτιοανατολικής Ευρώπης. Η παρούσα διατριβή ολοκληρώνεται με την περιγραφή της συμβολής της στη θεωρία, τις διοικητικές και πρακτικές επιπτώσεις της και τις προτάσεις του συγγραφέα για μελλοντική έρευνα.
Το ιατρικό έργο του Μελετίου Μοναχού Περί της του ανθρώπου κατασκευής
Authors: Χοτζεμπέκογλου Κωνσταντίνος
Published: September 2021

Η διατριβή εξετάζει το ιατρικό έργο του Μελετίου Μοναχού με τίτλο "Περί της του ανθρώπου κατασκευής". Μελετά, μεταξύ άλλων, τη χειρόγραφη παράδοση, τις πηγές και τις απόψεις που εκφράζει το συγκεκριμένο κείμενο σχετικά με την ανατομία του ανθρωπίνου σώματος.
Data-driven innovation in shopper marketing
Authors: Γρίβα Αναστασία
Published: September 2021

Η επιχειρηματική αναλυτική είναι ένα ισχυρό εργαλείο των λιανεμπόρων για να αποκτήσουν γνώση σχετικά με τις αγοραστικές συνήθειες και προτιμήσεις των πελατών τους. Ωστόσο, στις μέρες μας αυτό γίνεται ολοένα και πιο δύσκολο, μιας και ο σύγχρονος αγοραστής αλλάζει συχνά συμπεριφορά και αναζητά συνεχώς νέες εμπειρίες στα λιανεμπορικά καταστήματα. Πλέον, ο αγοραστής εκτελεί ένα περίπλοκο ταξίδι με σκοπό να ικανοποιήσει τις αυξανόμενες απαιτήσεις του. Αυτό έχει ως αποτέλεσμα, οι έμποροι λιανικής πώλησης να έχουν αρχίσει να συνειδητοποιούν ότι οι τεχνικές κατάτμησης των αγοραστών δε μπορούν να περιγράψουν τις νέες, ασταθείς συνήθειες και προτιμήσεις των αγοραστών. Από την άλλη πλευρά, και οι ερευνητές αναγνωρίζουν αυτή την ανάγκη και υποδεικνύουν ότι πρέπει να δώσουμε προσοχή σε κάθε επίσκεψη ενός αγοραστή. Μέσα σε αυτό το πλαίσιο, στην παρούσα διατριβή εισάγουμε τον όρο κατάτμηση των επισκέψεων (visit segmentation). Ο προαναφερθείς όρος επικεντρώνεται στις ανάγκες που ώθησαν τον πελάτη να επισκεφθεί ένα κατάστημα π.χ. για να αγοράσει προϊόντα για το πρωινό του. Παράλληλα, αναπτύσσουμε μια προσέγγιση βασισμένη σε τεχνικές επιχειρηματικής αναλυτικής (business analytics) για την κατάτμηση των επισκέψεων στο λιανεμπόριο. Επιπλέον, εφαρμόζουμε και επικυρώνουμε την προτεινόμενη προσέγγιση μέσω τριών ετερογενών μελετών περίπτωσης (λιανεμπόριο τροφίμων, ρούχων, προϊόντων βελτίωσης σπιτιού). Η αξία μιας τέτοιας καινοτόμας προσέγγισης, διαφαίνεται όταν χρησιμοποιούμε την εξαγόμενη γνώση για την αποτελεσματικότερη στόχευση του πελάτη, το σχεδιασμό ενεργειών μάρκετινγκ και τη δεδομενοκεντρική λήψη των αποφάσεων. Για το σκοπό αυτό στην παρούσα διατριβή διερευνούμε μέσω μιας μελέτης πεδίου πως η αξιοποίηση της γνώσης από την κατάτμηση των επισκέψεων μπορεί να έχει επίδραση στα αποτελέσματα μιας προωθητικής ενέργειας. Επιπροσθέτως, προσδιορίζουμε και συζητούμε όλους τους παράγοντες που, επηρεάζουν τα συστήματα κατάτμησης. Έτσι, η έρευνα αυτή θέτει επίσης τις βάσεις για τις αρχές ανάπτυξης σχετικών εργαλείων. Τέλος, η παρούσα έρευνα φιλοδοξεί να γεφυρώσει τους ερευνητές και τους διευθυντές μάρκετινγκ με τους επιστήμονες δεδομένων και τους σχεδιαστές συστημάτων κατάτμησης των επισκέψεων και των αγοραστών.
Αποτίμηση επιχειρήσεων σε συνθήκες αβεβαιότητας
Authors: Καμπούρης Χρήστος
Published: September 2021

Κύριο στόχο της παρούσας διατριβής αποτελεί η διερεύνηση της επεξηγηματικής ικανότητας που έχει η αξία μίας επιχείρησης για τις μελλοντικές της αποδόσεις. Συγκεκριμένα, ερευνάται κατά πόσο η σχέση μεταξύ της αξίας μίας εταιρείας, η οποία έχει εκτιμηθεί με το υπόδειγμα υπολειμματικών ταμίακών ροών, και της τρέχουσας τιμής της μπορεί να χρησιμοποιηθεί ως παράγοντας κινδύνου για την πρόβλεψη των μελλοντικών αποδόσεων των επικίνδυνων τοποθετήσεων. Για να επιτευχθεί ο βασικός αντικειμενικός σκοπός, εκτιμάται για όλες τις εταιρείες του δείγματος και για όλα τα χρόνια της έρευνας η αξία τους με βάση το υπόδειγμα υπολειμματικών ταμίακών ροών, στη συνέχεια υπολογίζεται ο δείκτης αξίας προς τρέχουσα τιμή μετοχής και τέλος δημιουργείται, για πρώτη φορά στη βιβλιογραφία, ένας παράγοντας κινδύνου βασισμένος στη σχέση αξίας προς τρέχουσα τιμή μετοχής. Η παρούσα μελέτη εστιάζεται ουσιαστικά στην εξέταση του κατά πόσο ο νέος παράγοντας κινδύνου, που βασίζεται στο λόγο αξίας προς τρέχουσα τιμή μετοχής, μπορεί να αποτελέσει επεξηγηματικό παράγοντα των μελλοντικών διαστρωματικών αποδόσεων, στα πλαίσια των κλασικών υποδειγμάτων αποτίμησης περιουσιακών στοιχείων (CAPM, Fama & French 3 Factor Model, Carhart, Fama & French 5 Factor Model). Το δείγμα της παρούσας διατριβής περιλαμβάνει όλες τις εισηγμένες-μη χρηματοοικονομικές εταιρείες στα Χρηματιστήρια της Ελλάδας, της Ιταλίας, της Ισπανίας και της Πορτογαλίας, κατά την περίοδο 2000 έως και 2015. Η εστίαση στην εν λόγω γεωγραφική περιφέρεια εδράζεται στα κοινά χαρακτηριστικά μεταξύ των χωρών που την απαρτίζουν. Τα αποτελέσματα των οικονομετρικών υποδειγμάτων έδειξαν, ότι ανεξαρτήτως της εξαρτημένης μεταβλητής, είτε αυτή είναι το μέγεθος των εταιρειών, είτε η σχέση λογιστικής προς τρέχουσα αξία, είτε η τάση των αποδόσεων, αν δεν ληφθεί υπόψη ο παράγοντας αξίας (HVPLVP), τότε η ερμηνευτική ικανότητα των υποδειγμάτων αποτίμησης και η στατιστική σημαντικότητα των συντελεστών είναι χαμηλή, με το συγκεκριμένο παράγοντα αξίας να αποτελεί σημαντικό παράγοντα αποτίμησης. Τα αποτελέσματα της παρούσας διατριβής συνεισφέρουν στη βιβλιογραφία, τόσο των υποδειγμάτων αποτίμησης υπολειμματικού εισοδήματος, όσο και στα υποδείγματα αποτίμησης περιουσιακών στοιχείων. Τα ευρήματα της παρούσας διατριβής παρέχουν χρήσιμη πληροφόρηση, τόσο για ιδιώτες επενδυτές, όσο και για επαγγελματίες διαχειριστές χαρτοφυλακίων οι οποίοι μπορούν να χρησιμοποιούν το υπόδειγμα υπολειμματικών ταμιακών ροών για την κατασκευή επικερδών επενδυτικών στρατηγικών. Επίσης, οι συμμετέχοντες στις χρηματοπιστωτικές αγορές θα πρέπει να γνωρίζουν ότι εκτός από τους κλασικούς παράγοντες κινδύνου, θα πρέπει να λαμβάνουν υπόψη τους και τον παράγοντα κινδύνου που βασίζεται στην εσωτερική αξία μίας επιχείρησης, όταν προσπαθούν να εκτιμήσουν, είτε την απαιτούμενη αποδοτικότητα των επενδύσεων τους, είτε το κόστος κεφαλαίου μίας επιχείρησης, ή όταν επιχειρούν να αξιολογήσουν την απόδοση των χαρτοφυλακίων τους.
Υποκειμενική αντίληψη της διεύθυνσης της βαρύτητας στον καλοήθη παροξυσμικό ίλιγγο μετάθεσης της κεφαλής
Authors: Σαπουντζή Ζαχαρούλα
Published: September 2021

Ο καλοήθης παροξυσμικός ίλιγγος μετάθεσης (BPPV) αποτελεί τη συχνότερη αιτία αιθουσαίας διαταραχής. Η πλευρά της περιφερικής αιθουσαίας βλάβης που καθορίζεται από την υποκειμενική αντίληψη της διεύθυνσης της βαρύτητας (SVV) σε ασθενείς με BPPV δεν είναι σαφώς προσδιορισμένη.Στη μελέτη μας διαπιστώσαμε ότι σε όλους τους 40 εγγεγραμμένους ασθενείς που διαγνώστηκαν με BPPV εντός 72 ωρών από την έναρξη των συμπτωμάτων, η SVV αποκλίνει προς την πλευρά της βλάβης. Η μέση τιμή της SVV ήταν 5.75(1.11) μοίρες και ήταν στατιστικά σημαντική(p <0.001) σε σύγκριση με το μέσο όρο της SVV της ομάδας ελέγχου(0 ± 2 μοίρες). Για τη μέτρηση της SVV χρησιμοποιήθηκε η μέθοδος του καλαθιού. Αμέσως μετά από τους θεραπευτικούς χειρισμούς η SVV σε όλους τους ασθενείς έδειξε στατιστικά σημαντική μείωση σε σύγκριση με την SVV τη στιγμή της διάγνωσης, αλλά παρέμεινε σε μη φυσιολογικές τιμές. Κατά την επανεξέταση, μία εβδομάδα αργότερα, όλοι οι ασθενείς είχαν φυσιολογική SVV.Η SVV εξαρτάται από τα ωτολιθοφόρα όργανα μαζί με σωματοαισθητικά και οπτικά ερεθίσματα. Υποθέτουμε ότι στον BPPV όσο περισσότερη μάζα ωτοκονίας αποσπάται από το ελλειπτικό κυστίδιο και εισέρχεται στους ημικύκλιους σωλήνες τόσο πιο έντονα είναι τα κλινικά συμπτώματα που εμφανίζει ο ασθενής. Επίσης, μεγαλύτερη απουσία μάζας ωτοκονίας στην ωτολιθική μεμβράνη προκαλεί μικρότερη διέγερση στους υποδοχείς της ακουστικής κηλίδας και μεγαλύτερη απόκλιση της SVV στην πάσχουσα πλευρά. Η μείωση της SVV μετά τους θεραπευτικούς χειρισμούς οφείλεται στην επιστροφή των υπολειμμάτων ωτοκονίας στο ελλειπτικό κυστίδιο. Η ανάγκη μιας περιόδου αποκατάστασης για την επαναφορά της SVV σε φυσιολογικές τιμές υποδεικνύει ότι τα σωματίδια προσκολλώνται σταδιακά προκειμένου να ενσωματωθούν πλήρως σε ολόκληρη την μάζα της ωτοκονίας στην ωτολιθική μεμβράνη.
Διαφοροποίηση των αρχέγονων ενδοθηλιακών κυττάρων μετά από χορήγηση σιλδεναφίλης και πρόκληση ισχαιμίας σκέλους σε ΑpoΕ-/-μύες
Authors: Βαλατσού Αγγελική
Published: September 2021

Οι ευεργετικές επιδράσεις της σιλδεναφίλης στην ιστική αιμάτωση και την έκφραση προφλεγμονωδών μορίων σε ένα μοντέλο ποντικού με ισχαιμία οπίσθιου άκρου και αθηροσκλήρωση. Εισαγωγή : Η Σιλδεναφίλη είναι ένας αναστολέας της φωσφοδιεστεράσης 5 που έχει προστατευτικές κι αγγειογενετικές δράσεις στο ενδοθήλιο. Ελέγξαμε κατά πόσο η Σιλδεναφίλη, μπορεί να βελτιώσει την ιστική αιμάτωση και την νεοαγγείωση και να ελαττώσει την έκφραση των προφλεγμονωδών μορίων μετά από την ισχαιμία των άκρων. Μεθοδολογία : 30 άρρενες ΑροΕ-/- μύες, ηλικίας 10 εβδομάδων, που έλαβαν δίαιτα πλούσια σε χοληστερόλη για 4 εβδομάδες, έλαβαν αναισθησία και υποβλήθηκαν σε ισχαιμία σκέλους μέσω διπλής απολίνωσης και εκτομής της αριστερής μηριαίας αρτηρίας. Οι μύες τυχαιοποιήθηκαν σε δύο ομάδες κι έλαβαν Σιλδεναφίλη (1 mg/kg για 7 ημέρες σε 0,4 ml διάλ/τος , ενδομυϊκά, im), ή φυσιολογικό αλατούχο διάλυμα [ομάδα μαρτύρων, 0,4 ml για 7 ημέρες, ενδομυϊκά, im]. Οι μύες ελέγχθηκαν διεξοδικά κατά την μετεγχειρητική περίοδο και την 1η, 7η και 28η ημέρα μετά το χειρουργείο εκτιμήθηκε η αιματική ροή και στα δύο άκρα με τη μέθοδο του Laser Doppler Imaging. Τα επίπεδα των μορίων sICAM-1, sVCAM-1, MMP-9, tPAI-1 και sE-σελεκτίνη αξιολογήθηκαν τις ημέρες 1 και 28 μετά το χειρουργείο με την τεχνική της ELISA. Αποτελέσματα : Οι μύες που έλαβαν θεραπεία με σιλδεναφίλη παρουσίασαν σημαντικά αυξημένη αιμάτωση στο ισχαιμικό άκρο σε σύγκριση με την ομάδα των μαρτύρων. Η αύξηση της ροής του αίματος διατηρήθηκε μέχρι την 28η ημέρα. Η ισχαιμία δεν επέφερε καμία σημαντική επίδραση στα επίπεδα του sICAΜ-1 (από 1.92± 0.44 ng/ml σε 1.41 ± 0.55 ng/ml, p = NS), του sVCAM-1 (από 23834 ± 236 MFI units σε 23575 ± 425 MFI units, p = NS), της MMP-9 (από 1419 ± 1200 MFI units σε 701 ± 653 MFI units, p = NS), της sE-σελεκτίνης (από 4.24 ± 2.48 ng/ml σε 2.69 ± 2.86 ng/ml, p = NS), και του tΡΑΙ-1 (από 0.24 ± 0.16 ng/ml σε 0.13 ± 0.16 ng/ml, p = NS). Η Σιλδεναφίλη μείωσε σημαντικά τα επίπεδα του sICAM-1 (από 2.14 ± 0.43 ng/ml σε 1,23 ± 0,07 ng/ml, p=0.012, p<0.05), του sVCAM-1 (από 23894 ± 347 MFI units σε 23073 ± 1105 MFI units, p=0.012, p<0.05), της sΕ-σελεκτίνης (από 5 ± 1,40 ng/ml σε 2,34 ± 1,29 ng/ml, p=0.012, p<0.05) και του tΡΑΙ-1 (από 0.14 ± 0,07 ng/ml σε 0,07 ± 0,03 ng/ml, p=0.017, p<0.05), ενώ δεν είχε ισχυρή επίδραση στα επίπεδα της MMP-9 (από 1061 ± 800 MFI units σε 544 ± 449 MFI units, p=NS). Συμπεράσματα : Η Σιλδεναφίλη ασκεί σημαντικές ευεργετικές επιδράσεις στην αιμάτωση των ιστών και την νεοαγγείωση μετά την ισχαιμία των άκρων και μειώνει την έκφραση των μορίων προσκόλλησης στο αθηροσκληρωτικό περιβάλλον.
Optimal finite element modeling of mechanical systems with linear and nonlinear characteristics using numerical and experimental methods
Authors: Αραϊλόπουλος Αλέξανδρος
Published: September 2021

Ήδη, τα εμπορικά λογισμικά ανάλυσης πεπερασμένων στοιχείων (FEA) χρησιμοποιούν αποκλειστικά μεθόδους παραγώγων (gradient-based) για προβλήματα δομικής βελτιστοποίησης και ενημέρωσης μοντέλων πεπερασμένων στοιχείων (FE). Παρόλο υπολογιστικά ταχείς, η ανεπαρκής αξιοπιστία αυτών των αλγορίθμων αποδίδεται σε αμφιβολία σύγκλισης προς το ολικό ακρότατο. Επιπλέον, επαναληπτικές τεχνικές απαλλαγμένες παραγώγων δια- τίθενται επίσης τόσο σε εμπορικές όσο και σε ελεύθερες μαθηματικές πλατφόρμες, με το μειονέκτημα της αδυναμίας παραλληλοποίησης και της απαραίτητης μείωσης του μοντέλου FE ή της επέκτασης πειραματικών δεδομένων. ́Ετσι, η Στρατηγική Εξέλιξης Προσαρμογής Πίνακα Συνδιακύμανσης Covariance Matrix Adaption Evolution (CMA-ES), ένας σύγχρονος, απαλλαγμένος παραγώγων, μη παρεμβατικός, στοχαστικός αριθμητικός αλγόριθμος βελτιστοποίησης καθώς επίσης και ο αλγόριθμος δειγματοληψίας Transitional Markov Chain Monte Carlo (TMCMC) συζευγμένοι με εμπορικούς επιλυτές FEA τύπου NASTRAN, χρησιμοποιούνται σε ένα υπολογιστικό πλαίσιο για ενημέρωση μοντέλων πεπερασμένων στοιχείων, ποσοτικοποίηση αβεβαιοτήτων και επιλογή πιθανότερου μοντέλου μεγάλων γραμμικών και μη γραμμικών μοντέλων FE. Το προτεινόμενο πλαίσιο ξεπερνά όλες τις προαναφερθείσες αδυναμίες και μπορεί να χρησιμοποιηθεί ανεξάρτητα ή να εφαρμοστεί σε οποιοδήποτε εμπορικό λογισμικό. Επιτέλους, καθώς η εφαρμογή του εξαρτάται μόνο από την παράλληλη υπολογιστική ισχύ, η εξέλιξη των ηλεκτρονικών υπολογιστών αποτελεί το μοναδικό όριο των δυνατοτήτων του.
Ιερό μεταβατικών χρόνων στη θέση "Ηρακλής"
Authors: Σκέρλου Ελπίδα
Published: September 2021

Στην εργασία αυτή μελετώνται διεξοδικά τα τροχήλατα ειδώλια που αποκαλύφθηκαν σε ένα ιερό που ανασκάφτηκε στο διάστημα από το 1996 ως το 2004 στη θέση Ηρακλής, στο Ψαλίδι της Κω. Πρωταρχικός στόχος της έρευνας απετέλεσε η τυπολογική και χρονική κατάταξη των τροχήλατων ζωόμορφων ειδωλίων και η συνθετική παρουσίαση των απόψεων που έχουν διατυπωθεί για το περιεχόμενο της λατρείας σε ιερά που έχουν εντοπιστεί παρόμοια ειδώλια. Γίνεται προσπάθεια μέσω των αναθηματικού χαρακτήρα αντικειμένων να παρουσιαστούν οι θρησκευτικές αντιλήψεις και οι λατρευτικές πρακτικές που κατά την διάρκεια της ύστερης εποχής του χαλκού και της πρώιμης εποχής του Σιδήρου, καθώς και η μεταβολή που αυτές υπέστησαν με της πάροδο του χρόνου. Προκειμένου, τέλος, να καταστεί σαφής η προτεινόμενη χρονολόγηση των ειδωλίων προστέθηκε στο τέλος μια ανεξάρτητη ενότητα με την κατακόρυφη στρωματογραφία, ώστε να είναι άμεσα κατανοητό το context από το οποίο προέρχονται τα περισσότερα από αυτά.